b'\n_START_ARTICLE_\nEvropski socialni sklad\n_START_SECTION_\nZgodovina\n_START_PARAGRAPH_\nEvropski socialni sklad je bil ustanovljen z ustanovitveno Rimsko pogodbo leta 1957; je najstarej\xc5\xa1i od vseh strukturnih skladov. \xc4\x8ceprav je bil glavni cilj ESS vi\xc5\xa1ja stopnja zaposlovanja, je s\xc4\x8dasoma svoje delovanje prilagajal nastajajo\xc4\x8dim potrebam. V prvih letih po vojni je svoje delovanje usmeril predvsem v upravljanje migracije delavcev po Evropi; kasneje pa se je usmeril v boj proti nezaposlenosti med mladimi in slabo kvalificiranimi delavci. V teko\xc4\x8dem obdobju financiranja, 2007-2013, ESS svojo pomo\xc4\x8d usmerja predvsem na tiste, ki imajo te\xc5\xbeave z iskanjem zaposlitve, kot so na primer \xc5\xbeenske, mladi, starej\xc5\xa1i delavci, migranti in invalidne osebe, s finan\xc4\x8dnimi sredstvi pa podjetjem in delavcem tudi pomaga, da se prilagodijo spremembam. To po\xc4\x8dne s podpiranjem inovacij na delovnem mestu, vse\xc5\xbeivljenjskega u\xc4\x8denja in mobilnosti delavcev.\n_START_SECTION_\nPolo\xc5\xbeaj ESS v politiki in strategijah ES\n_START_PARAGRAPH_\nSplo\xc5\xa1na strategija Evropske unije je program lizbonske strategije, katerega cilj je, da bi Evropa do leta 2010 postala najbolj dinami\xc4\x8dna in konkuren\xc4\x8dna, na znanju temelje\xc4\x8da dru\xc5\xbeba na svetu, ki bi lahko ustvarila trajno gospodarsko rast z ve\xc4\x8d in bolj\xc5\xa1imi delovnimi mesti, dosegla ve\xc4\x8djo socialno kohezijo in spo\xc5\xa1tovanje okolja. Cilji programa lizbonske strategije oblikujejo prednostne naloge ESS._NEWLINE_\xc5\xa0tevilni finan\xc4\x8dni in\xc5\xa1trumenti in in\xc5\xa1trumenti politike EU delujejo v podporo programa lizbonske strategije. Med njimi je kohezijska politika, katere cilj je zmanj\xc5\xa1ati ekonomske in socialne neenakosti med dr\xc5\xbeavami in regijami EU. To izvaja s pomo\xc4\x8djo finan\xc4\x8dnih virov (strukturni skladi) iz prora\xc4\x8duna EU \xe2\x80\x93 vklju\xc4\x8dno s ESS \xe2\x80\x93 da bi podprla ekonomski in socialni razvoj manj razvitih regij._NEWLINE_Glede na potrebo po pove\xc4\x8danju konkuren\xc4\x8dnosti in stopnje zaposlenosti zaradi globalizacije in staranja populacije, European Employment Strategy predpisuje koordinacijski okvir dr\xc5\xbeavam \xc4\x8dlanicam ES, za dogovor o skupnih prednostnih nalogah in ciljih na podro\xc4\x8dju zaposlovanja. Skupne prednostne naloge so potem sprejete v Employment Guidelines in vklju\xc4\x8dene v National Reform Programmes, ki jih izdelajo dr\xc5\xbeave \xc4\x8dlanice same. Financiranje ESS razporejajo dr\xc5\xbeave \xc4\x8dlanice v podporo svojim nacionalnim programom reform kot tudi svojim nacionalnim strate\xc5\xa1kim referen\xc4\x8dnim okvirjem (NSRO), s katerimi dr\xc5\xbeave \xc4\x8dlanice dolo\xc4\x8dajo glavne prednostne naloge porabe sredstev strukturnih skladov EU, ki jih prejmejo._NEWLINE_Vlogo pri oblikovanju prednostnih nalog za uporabo sredstev ESS ima tudi European Social Agenda. Socialni program posku\xc5\xa1a posodobiti \xe2\x80\x98evropski socialni model\xe2\x80\x99 s posodabljanjem trgov delovne sile in sistemi socialnega zavarovanja, tako da bi lahko delavci in podjetja izkoristili prilo\xc5\xbenosti, ki jih ustvarjajo mednarodna konkurenca, tehnolo\xc5\xa1ki napredek in spreminjanje vzorcev populacije, hkrati pa \xc5\xa1\xc4\x8diti socialno najbolj ranljive. Poleg tega koncept \xe2\x80\x98flexicurity\xe2\x80\x99 prispeva k trenutnim pobudam ESS. Pro\xc5\xbeno varnost lahko definiramo kot strate\xc5\xa1ko politiko za pove\xc4\x8devanje pro\xc5\xbenosti trgov delovne sile, delovnih organizacij in delovnih razmerij na eni strani ter za varnost zaposlitve in dohodkovno varnost na drugi. Izraz pro\xc5\xbena varnost vklju\xc4\x8duje nov pristop k zaposlitvi, ki namesto preteklega modela \xe2\x80\x98slu\xc5\xbebe za pre\xc5\xbeivetje\xe2\x80\x99 vzpodbuja \xe2\x80\x98delo za \xc5\xbeivljenje\xe2\x80\x99. Delavce vzpodbuja, da vzamejo v roke svoja delovna \xc5\xbeivljenja z vse\xc5\xbeivljenjskim u\xc4\x8denjem in se prilagajajo spremembam ter mobilnosti.\n_START_SECTION_\nESS: opredelitev strategije\n_START_PARAGRAPH_\nEvropska komisija in dr\xc5\xbeave EU v partnerstvu dolo\xc4\x8dajo, katere so prednostne naloge ESS in kako naj uporablja svoje vire. Ena od prednostnih nalog je pove\xc4\x8danje\xc2\xa0prilagodljivosti delavcev\xc2\xa0z novimi znanji in spretnostmi in podjetij z novimi na\xc4\x8dini dela. Druge prednostne naloge se osredoto\xc4\x8dajo na izbolj\xc5\xa1anje\xc2\xa0dostopa do zaposlitve: s pomo\xc4\x8djo za mlade pri prehodu iz \xc5\xa1ole v zaposlitev ali z usposabljanjem manj kvalificiranih iskalcev zaposlitve za izbolj\xc5\xa1anje njihovih mo\xc5\xbenosti za zaposlitev. Prilo\xc5\xbenosti za poklicno usposabljanje in\xc2\xa0vse\xc5\xbeivljenjsko u\xc4\x8denje, s katerimi prebivalci pridobivajo nove spretnosti in znanja, resni\xc4\x8dno pomenijo velik del \xc5\xa1tevilnih projektov ESS._NEWLINE_Naslednja prednostna naloga se osredoto\xc4\x8da na pomo\xc4\x8d ljudem iz\xc2\xa0ranljivih skupin, da bi dobili delo. To je del spodbujanja k \xe2\x80\x9esocialnemu vklju\xc4\x8devanju\xe2\x80\x9c in je znak pomembne vloge, ki jo ima zaposlovanje pri pomo\xc4\x8di ljudem za bolj\xc5\xa1e vklju\xc4\x8devanje v dru\xc5\xbebo in vsakdanje \xc5\xbeivljenje. Finan\xc4\x8dna kriza je vodila v podvojitev prizadevanj, da bi ljudje obdr\xc5\xbeali zaposlitev ali hitro na\xc5\xa1li drugo delo, \xc4\x8de ga izgubijo.\n_START_SECTION_\nKako se dodeljujejo sredstva ESS\n_START_PARAGRAPH_\nVsaka dr\xc5\xbeava \xc4\x8dlanica se v partnerstvu z Evropsko komisijo dogovori za enega ali ve\xc4\x8d operativnih programov za financiranje ESS v sedemletnem programskem obdobju. Operativni programi opisujejo prednostne naloge dejavnosti ESS in njihovih ciljev._NEWLINE_EU razdeljuje sredstva ESS dr\xc5\xbeavam \xc4\x8dlanicam in regijam za financiranje njihovih operativnih programov. Ti programi financirajo\xc2\xa0projekte, povezane z zaposlovanjem, ki jih vodijo najrazli\xc4\x8dnej\xc5\xa1e javne in zasebne organizacije, imenovane\xc2\xa0upravi\xc4\x8denci. Ti projekti koristijo svojim\xc2\xa0udele\xc5\xbeencem, po navadi so to posamezniki, vendar tudi podjetjem ali organizacijam.\n_START_SECTION_\nFinanciranje na podlagi potreb\n_START_PARAGRAPH_\nStopnja financiranja ESS in vrste projektov, ki se financirajo, se razlikujejo glede na regije in je odvisna od njihovega relativnega bogastva. Regije EU so razdeljene na tri kategorije financiranja, glede na njihov regionalni BDP na prebivalca v primerjavi s povpre\xc4\x8djem EU (EU s 27 dr\xc5\xbeavami \xc4\x8dlanicami).\n_START_SECTION_\nKako se izvaja ESS\n_START_PARAGRAPH_\nESS ni agencija za zaposlovanje in ne ogla\xc5\xa1uje delovnih mest, temve\xc4\x8d financira ve\xc4\x8d deset tiso\xc4\x8d lokalnih, regionalnih in nacionalnih\xc2\xa0projektov, povezanih z zaposlovanjem, po vsej EU: od majhnih projektov, ki jih vodijo sosedska dobrodelna dru\xc5\xa1tva, da bi pomagala najti ustrezno delo invalidom iz lokalne skupnosti, do nacionalnih projektov, ki spodbujajo poklicno usposabljanje celotnega prebivalstva._NEWLINE_Medtem ko se strategijo dolo\xc4\x8da na enem nivoju EU, so za izvajanje financiranja ESS odgovorne dr\xc5\xbeave \xc4\x8dlanice EU in regije. Po sprejetju strategije in porazdelitve prora\xc4\x8duna se ubere razli\xc4\x8den pristop k na\xc4\x8drtovanju programov. Dr\xc5\xbeave \xc4\x8dlanice in njihove regije skupaj z Evropsko komisijo na\xc4\x8drtujejo sedemletne operativne programe. V operativnih programih so opisana podro\xc4\x8dja dejavnosti, ki bodo financirana, in sicer so lahko geografska ali tematska._NEWLINE_Dr\xc5\xbeave \xc4\x8dlanice imenujejo nacionalne upravne organe ESS, ki so odgovorni za izbiro projektov, izpla\xc4\x8devanje sredstev ter ocenjevanje napredka in rezultatov projektov. Prav tako se imenujejo organi za potrjevanje in revizijski organi, ki nadzorujejo in zagotavljajo skladnost izdatkov s predpisom ESS.\n_START_SECTION_\nProjekti ESS\n_START_PARAGRAPH_\nProjekti ESS se zelo razlikujejo po naravi, velikosti in ciljih ter se osredoto\xc4\x8dajo na zelo razli\xc4\x8dne ciljne skupine. Obstajajo projekti, usmerjeni v izobra\xc5\xbeevalne sisteme, u\xc4\x8ditelje in \xc5\xa1olarje; mlade in starej\xc5\xa1e iskalce zaposlitve; pa tudi v potencialne podjetnike iz vseh okolij. ESS je osredoto\xc4\x8den na ljudi._NEWLINE_Izvedba ESS poteka preko projektov, na katere se prijavljajo in jih izvajajo \xc5\xa1tevilne organizacije, tako iz javnega kot zasebnega sektorja. Mednje spadajo nacionalni, regionalni in lokalni organi oblasti, ustanove za izobra\xc5\xbeevanje in usposabljanje, nevladne organizacije (NVO-ji) in prostovoljni sektor ter socialni partnerji, na primer sindikati in delavski sveti, industrijska in profesionalna zdru\xc5\xbeenja ter posami\xc4\x8dna podjetja.\n_START_SECTION_\nEvropski socialni sklad 2024-2020\n_START_PARAGRAPH_\nEvropska unija se je zavezala, da bo ustvarila nova in bolj\xc5\xa1a delovna mesta in socialno vklju\xc4\x8dujo\xc4\x8do dru\xc5\xbebo. Ti cilji so jedro strategije\xc2\xa0Evropa 2020\xc2\xa0za ustvarjanje pametne, trajnostne in vklju\xc4\x8dujo\xc4\x8de rasti v EU. ESS ima pomembno vlogo pri doseganju evropskih ciljev in zmanj\xc5\xa1evanju posledic gospodarske krize, \xc5\xa1e posebno dviga brezposelnosti in stopenj rev\xc5\xa1\xc4\x8dine. Financiranje ESS v vi\xc5\xa1ini 10 milijard EUR na leto izbolj\xc5\xa1uje mo\xc5\xbenosti za zaposlitev milijonov Evropejcev, zlasti tistih, ki te\xc5\xbeko najdejo delo.'